L 138/14 Jurnalul Oficial al Uniunii Europene 30.5.2007 COMISIE DECIZIA COMISIEI din 4 mai 2007 privind determinarea stocurilor de produse agricole altele decât zahărul și consecințele financiare ale eliminării acestora ca urmare a aderării Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei şi a Slovaciei [notificată cu numărul C(2007) 1979] (Doar versiunile în limbile cehă, greacă, estonă, letonă, lituaniană, malteză, polonă, slovacă și slovenă sunt autentice) (2007/361/CE) COMISIA COMUNITĂȚILOR EUROPENE, având în vedere Tratatul de aderare a Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei, având în vedere Actul de aderare a Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei, în special anexa IV capitolul 4 punctul 4, întrucât: Punctul 2 din capitolul 4 din anexa IV la Actul de aderare din 2003 prevede că orice stoc public şi privat de produse agricole în liberă circulație, la data aderării, pe teritoriul Republicii Cehe, al Estoniei, al Ciprului, al Letoniei, al Lituaniei, al Ungariei, al Maltei, al Poloniei, al Sloveniei și al Slovaciei (denumite în continuare „noile state membre”) şi care depășesc cantitățile normale reportate trebuie eliminate, costurile fiind suportate de către noile state membre. Conceptul de cantitate normală reportată se defineşte pentru fiecare produs pe baza criteriilor și obiectivelor specifice fiecărei organizări de piață. Atât criteriile și obiectivele specifice fiecărei organizări a pieței cât și relația dintre prețurile din noile state membre înainte de aderare și prețurile comunitare înseamnă că stocurile normale reportate trebuie evaluate în funcţie de factorii care variază de la un sector la altul. Calcularea nivelelor stocurilor excedentare se bazează pe variația în producţia internă pentru cele douăsprezece luni care au precedat aderarea, şi anume de la 1 mai 2003 la 30 aprilie 2004, minus exporturile, plus impor- turile şi comparate cu media variațiilor producţiei interne pentru cele trei perioade a câte 12 luni care au precedat. Comisia a invitat noile state membre să formuleze comentarii privind metodologia generală de calcul și să prezinte orice argument susceptibil să justifice, în unele cazuri specifice, existența unor stocuri care ar depăși nivelul normal. Comisia a procedat, într-o primă etapă, la evaluarea comentariilor privind metodologia generală şi finalizarea metodologiei bazate pe o analiză globală a situației pentru a elabora o strategie orizontală, aplicabilă tuturor noilor statelor membre. În cea de-a doua etapă, s-a efectuat o evaluare bazată pe argumente specifice propuse de către noile state membre. Pe baza rezultatelor acestei evaluări, au fost ajustate rezultatele strategiei orizontale. Rezultatele calculelor trebuie ajustate astfel încât să ia în considerare faptul că unele categorii de produse, precum untul și uleiul de unt, orezul de calități diferite, hameiul, semințele, alcoolul, vinul, tutunul şi cerealele sunt inter- schimbabile și pot fi considerate ca un ansamblu, astfel încât o creştere a nivelelor stocurilor pentru unele produse într-un grup de produse poate fi compensată printr-o reducere a nivelelor stocurilor altor produse din acest grup.